b'\n_START_ARTICLE_\nPuslaidininki\xc5\xb3 fizikos institutas\n_START_PARAGRAPH_\nPuslaidininki\xc5\xb3 fizikos institutas (sutr. PFI)\xc2\xa0\xe2\x80\x93 Lietuvos mokslo institutas, veik\xc4\x99s 1967\xe2\x80\x932010\xc2\xa0m. Atliko fizikos, elektronikos, med\xc5\xbeiagotyros, auk\xc5\xa1t\xc5\xb3j\xc5\xb3 technologij\xc5\xb3 ir pirmin\xc4\x97s metrologijos sri\xc4\x8di\xc5\xb3 tyrimus ir eksperimentin\xc4\x99 pl\xc4\x97tr\xc4\x85, dalyvavo bendruose projektuose su Lietuvos \xc4\xafmon\xc4\x97mis, skatino auk\xc5\xa1t\xc5\xb3j\xc5\xb3 technologij\xc5\xb3 pramon\xc4\x97s pl\xc4\x97tr\xc4\x85.\n_START_SECTION_\nIstorija\n_START_PARAGRAPH_\nInstitutas \xc4\xafkurtas 1967\xc2\xa0m. sausio 1 d., j\xc4\xaf atskyrus nuo LTSR Moksl\xc5\xb3 akademijos Fizikos ir matematikos instituto. Pirmuoju jo direktoriumi tapo Juras Po\xc5\xbeela, iki tol vadovav\xc4\x99s Fizikos ir matematikos institutui. 1969\xc2\xa0m. buvo suteiktas TSRS vadovaujan\xc4\x8dios mokslo \xc4\xafstaigos, nagrin\xc4\x97jan\xc4\x8dios puslaidininki\xc5\xb3 fizikos, kar\xc5\xa1t\xc5\xb3j\xc5\xb3 elektron\xc5\xb3 ir plazmos puslaidininkiuose problemas, statusas. Tais pa\xc4\x8diais metais institutas buvo apdovanotas Darbo raudonosios v\xc4\x97liavos ordinu. 1991\xc2\xa0m. reorganizuotas \xc4\xaf savaranki\xc5\xa1k\xc4\x85 valstybin\xc4\xaf mokslini\xc5\xb3 tyrim\xc5\xb3 institut\xc4\x85._NEWLINE_1977\xc2\xa0m. bir\xc5\xbeelio 2 d. Stepono A\xc5\xa1monto, Juro Po\xc5\xbeelos ir Konstantino Rep\xc5\xa1o 1970\xc2\xa0m. atrastas ir i\xc5\xa1tirtas elektrinio laidumo ir elektrovaros j\xc4\x97gos asimetrijos susidarymo vienaly\xc4\x8diame izotropiniame puslaidininkyje rei\xc5\xa1kinys buvo pripa\xc5\xbeintas atradimu ir tapo pirmuoju moksliniu atradimu, u\xc5\xberegistruotu Lietuvoje._NEWLINE_1993\xc2\xa0m. PFI \xc4\xafkurtas Mokslo ir technologij\xc5\xb3 parkas, skirtas palengvinti mokslinink\xc5\xb3 bendradarbiavim\xc4\x85 su Lietuvos pramone ir mokslini\xc5\xb3 pasiekim\xc5\xb3 diegim\xc4\x85 praktikoje._NEWLINE_2010\xc2\xa0m. sujungtas su Fizikos ir Chemijos institutais \xc4\xaf Fizini\xc5\xb3 ir technologij\xc5\xb3 moksl\xc5\xb3 centr\xc4\x85.'